Energeetika- ja keskkonnaministri määruse „Keskkonnaministri 6. septembri 2016. a määruse nr 27 „Keskkonnaameti põhitegevusega seotud tasuliste teenuste loetelu ja tasumäärad“ muutmine“ eelnõu seletuskiri

1. Sissejuhatus

Eelnõukohase määrusega muudetakse kiirgusseaduse § 31 lõike 3 alusel kehtestatud keskkonnaministri 6. septembri 2016. a määrust nr 27 „Keskkonnaameti põhitegevusega seotud tasuliste teenuste loetelu ja tasumäärad“ (jõustunud 01.09.2020, RT I, 23.07.2025, 2; edaspidi kehtiv määrus).

Muudatused tulenevad Keskkonnaameti põhitegevusega seotud tasuliste teenuste tasumäärade muutmise vajadusest, kuna teenuse osutamise kulud on muutunud.

Määruse eelnõu on ette valmistanud Kliimaministeeriumi keskkonnakorralduse ja kiirguse osakonna nõunik Maria Leier (625 4370, maria.leier@kliimaministeerium.ee), Keskkonnaameti kliima- kiirgusosakonna juhataja Monika Lepasson (5664 2976, monika.lepasson@keskkonnaamet.ee), Keskkonnaameti kiirguskaitse büroo juhataja Jelena Šubina (5303 2536, jelena.subina@keskkonnaamet.ee). Eelnõu õigusekspertiisi on teinud Kliimaministeeriumi õigusosakonna jurist Rene Lauk (626 2948, rene.lauk@kliimaministeerium.ee). Keeletoimetaja oli Justiits- ja Digiministeeriumi õigusloome korralduse talituse keeletoimetaja Aili Sandre (514 6333, aili.sandre@just.ee).

2. Määruse eelnõu sisu ja võrdlev analüüs

Eelnõukohane määrus koosneb kahest paragrahvist, millest esimesega muudetakse kehtiva määruse lisa „Tasuliste teenuste tasumäärad“, teisega kehtestatakse määruse jõustumise aeg.

Paragrahviga 1 asendatakse kehtiva määruse lisa uue lisaga, milles täpsustatakse Keskkonnaameti tasuliste teenuste kirjeldusi ning muudetakse teenuste tasumäärasid, viies need kooskõlla teenuse osutamise reaalsete kuludega.

Keskkonnaamet osutab tasulisi teenuseid neljas valdkonnas: kiirgustaseme mõõtmine ja kiirgusohutushinnangute koostamine, radoonisisalduse mõõtmine ruumides, termoluminestsentsdosimeetritega isikudooside seire ning radioaktiivsuse laboratoorsed analüüsid. Keskkonnaamet täidab nende teenuste kaudu seadusest tulenevaid riiklikke ülesandeid (kiirgusseire, hädaolukordadeks valmisolek, kiirgusohutuse tagamine), mistõttu on vastavate seadmete, kompetentsi ja akrediteeringu säilitamine hädavajalik. Lisaks puudub erasektoris piisav suutlikkus paljusid neist teenustest samaväärsel tasemel pakkuda, eelkõige isikudosimeetrite mõõtmine väljaspool oma asutust ja laboratoorsed analüüsid. Teenuste tasumäärad on kujundatud tegelike kulude põhjal, hõlmates tööjõu-, seadmete soetamise ja amortisatsiooni-, tarvikute-, kemikaalide-, transpordi- ning akrediteerimiskulud, ning saadud tulu suunatakse teenuse kvaliteedi ja mõõteseadmete uuendamisse.

Kehtivad tasumäärad kehtestati kliimaministri 22. juuli 2024. a määrusega nr 51 „Keskkonnaministri 6. septembri 2016. a määruse nr 27 „Keskkonnaameti põhitegevusega seotud tasuliste teenuste loetelu ja tasumäärad“ muutmine“ (jõustunud 01.09.2024). Perioodil september 2024 kuni aprill 2026 on tarbijahinnaindeks tõusnud 7,2%[footnoteRef:1], mistõttu on teenuse osutamise kulud kasvanud ning kehtivad tasumäärad ei vasta enam teenuste osutamise tegelikele kuludele. Kõigi teenuste, v.a kiirgusohutushinnangu koostamine ning kiirgusvarjestuse arvutamine, tasumäärasid suurendatakse 5%, mis on põhjendatud kulude üldise kasvu kompenseerimiseks. [1:  Statistikaamet | Tarbijahinnaindeksi kalkulaator | periood oktoober 2024 – aprill 2026.] 


Olemasolevate teenuste hinnamuutus on kajastatud järgmises tabelis.

	Teenuse kirjeldus
	Ühiku hind eurodes (vana hind)
	Ühiku hind eurodes (uus hind)
	Muutus eurodes

	kiirgustaseme mõõtmine spetsialistide kohalesõiduga 
	45
	47
	2

	meditsiinikiiritusseadme ohutuse ja toimimisnäitajate kontrollimine spetsialistide kohalesõiduga	
	40
	42
	2

	kiirgusohutushinnangu koostamine
väikese ja mõõduka ohuga kiirgustegevuse jaoks,
kiirgusvarjestuse arvutamine
	30
	30
	0

	radoonisisalduse muutlikkuse mõõtmine ruumide õhus (kestusega kuni 1 nädal) 
	80
	84
	4

	radoonisisalduse keskväärtuse mõõtmine ruumide õhus (kestusega 2–12 kuud), kaks detektorit hoones 
	74
	78
	4

	radoonisisalduse keskväärtuse mõõtmine ruumide õhus (kestusega 2–12 kuud), iga lisatav detektor
	34
	36
	2

	termoluminestsentsdosimeetri mõõtmine isikudoosi määramiseks 
	18
	19
	1

	Rn-222 analüüs ühes veeproovis 
	219
	230
	11

	summaarse alfa-ja beetakiirguse analüüs ühes veeproovis 
	220
	231
	11

	H-3 analüüs ühes veeproovis 
	220
	231
	11

	Ra-226 analüüs ühes veeproovis 
	225
	236
	11

	Ra-228 analüüs ühes veeproovis
	211
	222
	11

	Sr-90 analüüs ühes proovis 
	246
	258
	12

	gamma-spektromeetriline analüüs ilma eelneva kontsentreerimiseta 
	203
	213
	10

	gamma-spektromeetriline analüüs koos eelneva kontsentreerimisega
	219
	230
	11



Paragrahvis 2 sätestatakse, et määrus jõustub 30. päeval pärast selle Riigi Teatajas avaldamist. Seega jäetakse määruse jõustumiseks ning teenuste uute tasumäärade kehtima hakkamiseks üleminekuaeg.

3. Eelnõu vastavus Euroopa Liidu õigusele

Eelnõu ei ole seotud Euroopa Liidu õiguse rakendamisega.

4. Määruse mõju

Määrusega ei kaasne mõju riigi julgeolekule ja välissuhetele, mõju regionaalarengule ega mõju kohaliku omavalitsuse korraldusele.

Määrus ei too kaasa muudatusi kiirgusohutuse põhimõtetes ega kiirgusohutuse tagamiseks rakendatavates meetmetes.

Tasumäärade tõus mõjutab eelkõige kiirgustegevuse tegijaid ning taotlejaid, radooni mõõtmise kohustusega tööandjaid ning joogiveekäitlejaid ja teisi laboratoorsete analüüside tellijaid.

Aastas koostatakse u 50 kiirgusohutushinnangut, radooni mõõtmise teenuse sihtrühma kuuluvad peamiselt tööandjad, kelle töökoht asub kõrgendatud radooniriskiga alal hoone maa-alusel või esimesel korrusel. Töökohtadel radooni mõõtmise kohustus puudutab tööandjaid 44 omavalitsusüksuses, sh Tallinnas ja Tartus. Isikudosimeetrite mõõtmisteenust pakub Eestis ainult Keskkonnaamet. Keskkonnaameti teenust kasutab ligikaudu 180 asutust (kokku u 2300 töötajat). Keskkonnaamet mõõdab aastas u 6500–8500 isikudosimeetrit ning teenuse maht järgnevatel aastatel oluliselt ei muutu. Laboratoorsete analüüside maht on keskmiselt 330 tellimust aastas ja see samuti järgnevatel aastatel ei muutu.

Muudatuse ulatus on väike (5%) ja sihtrühm keskmine. Arvestades teenuste tarbijate arvu, tarbimise sagedust ja mahtu, on muudatusega kaasnev mõju ebaoluline. Keskkonnaameti põhitegevusega seotud tasuliste teenuste tasumäärad on kooskõlas teenuste osutamise tegelike kuludega ning teenuse pakkumine ei ole käsitatav riigiabina.

5. Määruse rakendamisega seotud tegevus, vajalikud kulud ja määruse rakendamise eeldatavad tulud

Määruse rakendamine ei too riigile otsest lisatulu. Teenuste tasumäärad kajastavad teenuse osutamiseks tehtavaid reaalseid kulutusi ning teenuse osutamisest saadavaid rahalisi vahendeid kasutab Keskkonnaamet teenuse osutamiseks tehtavate kulude katmiseks, sh mõõteseadmete ja tarvikute uuendamiseks ning mõõtmiste kvaliteedi tagamiseks. Määruse rakendamisega ei kaasne lisakulusid.

6. Määruse jõustumine

Määrus jõustub 30. päeval pärast Riigi Teatajas avaldamist.

7. Määruse eelnõu kooskõlastamine

Eelnõu esitatakse kooskõlastamiseks eelnõude infosüsteemi kaudu Justiits- ja Digiministeeriumile, Majandus- ja Kommunikatsiooniministeeriumile, Sotsiaalministeeriumile ning Rahandusministeeriumile.

